Под мотото „Почисти и запази“ Община Ботевград се включва в кампанията „Да изчистим България заедно“ - Община Ботевград официален интернет сайт - botevgrad.bg
11 Септември 2018 Прочетена 198
Община Ботевград Ви приканва да станете част от доброволците и на 15 септември заедно да покажем, че можем да изчистим замърсените площи не само около местата, където живеем, а и пространствата за обществено ползване.
Кампанията тази година ще се проведе под мотото „Почисти и запази“. Призивът има за цел да напомни на хората, че идеята за чиста околна среда трябва да се превърне в част от културата и мисленето ни. Идея, която трябва да поддържаме жива не само на определени дати, а целогодишно.
Предвид факта, че найлоновите торбички са един от най-сериозните замърсители на околната среда, Община Ботевград призовава гражданите поне на 15 септември, да заменим синтетичните торби с хартиени, да консумираме топли напитки не в пластмасови чаши и да ограничим употребата на аерозоли, за които е известно, че водят до разрушаването на озоновия слой.
Служителите на Общинска администрация – Ботевград и всички желаещи граждани ще почистят местността Рудешки дол и пътя, водещ към нея, като идеята е да се възвърне познатият от близкото минало неин облик, за да може тази живописна местност отново да се превърне в предпочитано място за почивка от жителите на Ботевград.
Жителите на село Врачеш ще почистят пътя покрай зеленчуковите градини до Литаковския път, терена около чешмата при Скалите, околностите на с. Врачеш.
В село Трудовец ще почистят кварталните зелени площи.
В село Новачене служителите от кметството ще чистят района на Мемориален комплекс „Косматица“, колективът на ОУ „Васил Левски“ – училищната спортна площадка, колективът от ДГ „Зора“ – двора на градината и зелените площи при автобусна спирка „Атлантик“ на главен път Е79, а собствениците и наематели на фирми и търговски обекти – прилежащите им терени.
За село Радотина ще бъде направена оборка на площада и почистени малки нерегламентирани сметища.
Почистването в село Боженица ще бъде свързано с читалището, което е в ремонт, ще се поддържат и терените около църквата и килийното училище.
За село Рашково се предвижда почистване около църквата и паметниците.
В село Липница ще бъде почистено пространството около гробищния парк, а в Гурково и Елов дол жителите на селата ще чистят около домовете си.
Можете да се включите в кампанията и като организирате своите близки и приятели в малка инициативна група по почистването.